作者:程珌
標題:沁園春
內容:那用招秋，休言推暑，風自薰兮。問誰解當初，識公來處，月明碧落，旆卷青霓。千丈長松，起人生意，凍芋寒瓜空滿畦。還堪怪，怪諸公袞袞，我尚憑泥。須教一舉崔嵬。算人世、功名各有梯。更何須煉鼎，玄霜絳雪，只煩煮茗，水餅冰齏。紫府多仙，招來滿座，公自長生角亢齊。何曾也，有玉麟行地，老鳳梧棲。